SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 222

**2021. gada 14. septembrī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Finanšu ministrijas Finanšu tirgus politikas departamenta juriste **Liene Jenerte**
* Finanšu ministrijas Finanšu tirgus politikas departamenta jurists **Kristaps Ziediņš**
* Finanšu un kapitāla tirgus komisijas Juridiskā un licencēšanas departamenta Juridiskās daļas vadītājs **Guntis Cerbulis**
* Finanšu izlūkošanas dienesta personāla vadības un juridiskās nodaļas vadītājas vietniece **Dace Vītola**
* Latvijas Bankas Juridiskās pārvaldes vadītāja **Ilze Posuma**
* Latvijas Bankas Juridiskās pārvaldes vadītājas vietniece **Iveta Krastiņa**
* Ārlietu ministrijas piedalīsies Konsulāri-tiesisko jautājumu nodaļas padomnieks **Kaspars Auziņš**
* Aizsardzības ministrijas Krīzes vadības departamenta direktora vietnieks **Edgars** **Svarenieks**
* Aizsardzības ministrijas Krīzes vadības departamenta pārstāve **Ieva Rubļevska**
* Iekšlietu ministrijas valsts sekretāra vietnieks, Juridiskā departamenta direktors **Vilnis Vītoliņš**
* Valsts policijas Galvenās administratīvās pārvaldes Juridiskā biroja Normatīvo aktu analīzes un izstrādes nodaļas juriste **Iveta Brūvere**
* Ģenerālprokurors **Juris Stukāns**
* Ģenerālprokuratūras Darbības kontroles un starptautiskās sadarbības departamenta Starptautiskās sadarbības nodaļas virsprokurore **Una Brenča**
* Ģenerālprokuratūras Darbības kontroles un starptautiskās sadarbības departamenta Prokuratūras funkciju īstenošanas koordinācijas nodaļas prokurore **Sandra Kerno**
* Eiropas prokurors **Gatis Doniks**
* Labklājības ministrijas Sociālās apdrošināšanas departamenta vecākā eksperte **Sandra Rucka**
* Ekonomikas ministrijasUzņēmējdarbības konkurētspējas departamenta direktora vietniece **Ilze Baltābola**
* Ekonomikas ministrijas Uzņēmējdarbības konkurētspējas departamenta direktora vietniece **Elīna Pētersone**
* Tieslietu ministrijas Nozaru politikas departamenta Politikas izstrādes un reliģijas lietu nodaļas juriste **Sendija Kļaviņa**

**citas personas:**

Saeimas Juridiskā biroja vecākā juridiskā padomniece Līvija Millere

Saeimas Juridiskā biroja juridiskais padomnieks Jānis Priekulis

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, B.Veiskate, E.Kalniņa.

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (996/Lp13) 3. lasījums.

2. Grozījums Latvijas Republikas Zemessardzes likumā (991/Lp13) 3. lasījums.

3. Grozījums Ieroču aprites likumā (989/Lp13) 3. lasījums.

4. Grozījums Apsardzes darbības likumā (985/Lp13) 3. lasījums.

5. Grozījumi Latvijas Republikas valsts robežas likumā (917/Lp13) 3. lasījums.

6. Grozījumi Šengenas informācijas sistēmas likumā (869/Lp13) 3. lasījums.

7. Iespējamā komisijas iniciatīva grozījumiem Prokuratūras likumā.

**8. Dažādi.**

J.Rancāns atklāj sēdi un iepazīstina ar izskatāmo darba kārtību.

1. Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (996/Lp13) 3. lasījums.

J.Rancāns informē, ka par darba kārtībā iekļauto izskatāmo likumprojektu saņemti 3 priekšlikumi, aicina komisiju tos izskatīt numuru secībā.

**Nr.1** – Saeimas Aizsardzības, iekšlietu un korupcijas novēršanas komisijas priekšlikums – Izslēgt likuma 45. panta otrās daļas 6.punkta “e” apakšpunktā vārdu “maiņas”.

**J.Rancāns** informē, ka priekšlikums tapis, konsultējoties ar Saeimas Juridisko biroju.

**K.Ziediņš** informē, ka FM atbalsta šo priekšlikumu.

**J.Priekulis** apstiprina, ka šis grozījums ir nepieciešams.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.1*** *komisijā* ***atbalstīts****.*

**Nr.2** – Saeimas Juridiskā biroja priekšlikums – Izteikt likumprojekta 7. pantu ieteiktā redakcijā.

**J.Priekulis** komentē, ka šis ir tehniska rakstura grozījums.

**K.Ziediņš** informē, ka FM atbalsta šo priekšlikumu.

**J.Rancāns** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.2*** *komisijā* ***atbalstīts****.*

**Nr.3** – Saeimas Aizsardzības, iekšlietu un korupcijas novēršanas komisijas priekšlikums – Papildināt pārejas noteikumus ar jaunu punktu ieteiktā redakcijā.

**J.Rancāns** informē, ka priekšlikums tapis sadarbībā ar Saeimas Juridisko biroju.

**J.Priekulis** skaidro priekšlikuma būtību – ātrākais datums, kad varētu stāties spēkā šis grozījums, ir 15.oktobris, ja Saeimas sēdē šos grozījumus izskata 23.septembrī, attiecīgi ierēķinot tās dienas, kad Valsts prezidents var izsludināt šo likumu.

**J.Rancāns** piedāvā 30.oktobri, lai būtu laika rezerve.

**J.Priekulis** piekrīt.

**K.Ziediņš** atbalsta.

**J.Rancāns** piedāvā 31.oktobri.

**R.Bergmanis** ierosina termiņu noteikt 1.novembri.

**J.Rancāns** aicina komisiju atbalstīt priekšlikumu par spēkā stāšanos termiņu, to nosakot 1.novembri.

*Deputātiem nav iebildumu.*

*Priekšlikums* ***Nr.3*** *komisijā* ***atbalstīts****.*

J.Rancāns informē, ka visi priekšlikumi ir izskatīti, aicina komisiju atbalstīt likumprojektu 3.lasījumam.

*Deputātiem nav iebildumu.*

**LĒMUMS:**

**-** atbalstīt likumprojektu “Grozījumi Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā” (996/Lp13) un virzīt izskatīšanai Saeimas sēdē 3.lasījumā.

2. Grozījums Latvijas Republikas Zemessardzes likumā (991/Lp13) 3. lasījums.

J.Rancāns informē, ka par izskatāmo likumprojektu priekšlikumi nav saņemti, aicina komisiju atbalstīt likumprojektu 3.lasījumam.

*Deputātiem nav iebildumu.*

**LĒMUMS:**

**-** atbalstīt likumprojektu “Grozījums Latvijas Republikas Zemessardzes likumā” (991/Lp13) un virzīt izskatīšanai Saeimas sēdē 3.lasījumā.

3. Grozījums Ieroču aprites likumā (989/Lp13) 3. lasījums.

J.Rancāns informē, ka par izskatāmo likumprojektu priekšlikumi nav saņemti, aicina komisiju atbalstīt likumprojektu 3.lasījumam.

*Deputātiem nav iebildumu.*

**LĒMUMS:**

**-** atbalstīt likumprojektu “Grozījums Ieroču aprites likumā” (989/Lp13) un virzīt izskatīšanai Saeimas sēdē 3.lasījumā.

4. Grozījums Apsardzes darbības likumā (985/Lp13) 3. lasījums.

J.Rancāns informē, ka par izskatāmo likumprojektu priekšlikumi nav saņemti, aicina komisiju atbalstīt likumprojektu 3.lasījumam.

*Deputātiem nav iebildumu.*

**LĒMUMS:**

**-** atbalstīt likumprojektu “Apsardzes darbības likumā” (985/Lp13) un virzīt izskatīšanai Saeimas sēdē 3.lasījumā.

5. Grozījumi Latvijas Republikas valsts robežas likumā (917/Lp13) 3. lasījums.

J.Rancāns informē, ka par izskatāmo likumprojektu priekšlikumi nav saņemti, aicina komisiju atbalstīt likumprojektu 3.lasījumam.

*Deputātiem nav iebildumu.*

**LĒMUMS:**

**-** atbalstīt likumprojektu “Latvijas Republikas valsts robežas likumā” (917/Lp13) un virzīt izskatīšanai Saeimas sēdē 3.lasījumā.

6. Grozījumi Šengenas informācijas sistēmas likumā (869/Lp13) 3. lasījums.

J.Rancāns informē, ka par izskatāmo likumprojektu priekšlikumi nav saņemti.

L.Millere vaicā, vai vairs nav šaubu par to, vai 28. decembrī būs gatavs Eiropas vienotais regulējums un tas būs īstenojams. Bija doma, ka nepieciešami pārejas noteikumi, lai varētu savienot mūsu likumu ar to brīdi, kad stāsies spēkā vienotais Šengenas jaunais tehniskais risinājums.

I.Brūvere atbild, ka ir noskaidrots, ja šī sistēma stāsies spēkā mūsu valstī, bet pārējās Šengenas zonas valstis šo sistēmu vēl nebūs izveidojušas, tad šie lauki vienkārši nedarbosies. Kad būs noteikts vienots spēkā stāšanās termiņš, kas varētu būt februāris, tas netraucēs mūsu darbību, līdz ar to likuma stāšanās termiņš var būt 2021. gada 28. decembris.

J.Rancāns aicina komisiju atbalstīt likumprojektu 3.lasījumam.

*Deputātiem nav iebildumu.*

**LĒMUMS:**

**-** atbalstīt likumprojektu “Grozījumi Šengenas informācijas sistēmas likumā” (869/Lp13) un virzīt izskatīšanai Saeimas sēdē 3.lasījumā.

**7. Iespējamā komisijas iniciatīva grozījumiem Prokuratūras likumā.**

J.Rancāns dod vārdu Ģenerālprokuratūras pārstāvim.

J.Stukāns pamato grozījumu nepieciešamību par to, ka prokurors pēc iecelšanas Eiropas deleģētā prokurora amatā (Latvijā – 4 šādi prokurori) turpina ieņemt amatu Latvijas Republikas prokuratūrā bez amatam atbilstošas atlīdzības saglabāšanas, lai novērstu nelikumīgu atlīdzības izmaksu par darbu, kas faktiski netiek veikts – no šī gada 1. jūnija visi 4 Latvijas prokurori tika pilnībā atbrīvoti no Latvijas prokurora funkciju veikšanas. Tāpat likums papildināts ar pantu par Eiropas deleģētā prokurora atlīdzību un sociālajām garantijām (atbilstoši Eiropas regulas prasībām).

G.Doniks komentē, ka minētais likumprojekts nav izdiskutēts ar Eiropas Komisiju un Eiropas Prokuratūru. Nav pārliecības, ka šādi grozījumi saskanēs ar ES tiesību normām tieši sociālā nodrošinājuma aspektā, jo regula par Eiropas Prokuratūras izveidošanu nosaka, ka sociālo garantiju jautājumos attiecībā pret Eiropas deleģētajiem prokuroriem tas ir jādara nevis vien ar nacionālo likumdošanu, bet arī saskaņā ar tiem tiesību aktiem, kas pastāv ES līmenī (ES normatīvais regulējums). Būtu jāturpina saruna ar visām pusēm. Ja skatās uz citām valstīm, pastāv divu veidu samaksas sistēma: 1) ir valstis, kurām Eiropas Prokuratūra piemaksā Eiropas deleģētajiem prokuroriem, jo atsevišķos gadījumos Eiropas Prokuratūras algas nav konkurētspējīgas ar nacionālajām prokuroru algām (piem., Luksemburga, Francija, Slovēnija, Somija, Austrija); 2) Igaunijā un Lietuvā ar sociālo nodokli apliekamais objekts ir Eiropas Prokuratūras maksātā darba samaksa. Ir jābūt padziļinātai diskusijai.

J.Stukāns iebilst G.Donika teiktajam, vērtējot to kā deputātu maldināšanu, jo tas, kas šobrīd likumā noteiktais, ka Latvijai ir jāmaksā alga par neko, ir kriminālnoziegums. Regulas 96. panta 6. punktā noteikts, ka tiek nodrošināts, ka ievieš adekvātus pasākumus, lai panāktu, ka tiek saglabātas Eiropas deleģēto prokuroru tiesības, kas saistītas ar sociālo nodrošinājumu, pensiju un apdrošināšanas segumu saskaņā ar valsts shēmu. Tāpat tiek nodrošināts, ka Eiropas deleģētā prokurora kopējais atalgojums nav zemāks par atalgojumu, ko šis prokurors saņemtu, ja būtu plicis tikai valsts prokurora amatā. Ja atalgojums sanāk mazāks, nekā viņa nacionālajā valstī, tad viņam tiek piemaksāta šī starpība – mūsu gadījumā šī situācija nav iespējama, jo šobrīd ar Eiropas Prokuratūras līgumu četriem Latvijas deleģētajiem prokuroriem ir noteikts atalgojums virs 6 tūkstošiem eiro, kas divas reizes pārsniedz nacionālā prokurora atalgojumu, un kas pārsniedz Latvijas Valsts prezidenta, Saeimas priekšsēdētāja, AT priekšsēdētāja atalgojumu. Papildus tam mēs vēl maksājam atalgojumu, kas ir virs 3 tūkstošiem eiro, par to, ka nacionālās prokurora funkcijas netiek veiktas, un tiek maksāts fiktīvs atalgojums – tā ir prettiesiska kārtība. Uzskata, ka mūsu Prokuratūras likumu nav nepieciešams saskaņot ar EK – tas nekur nav noteikts. Informē, ka šāda situācija ir izveidojusies no 1. jūnija.

J.Rancāns atzīmē, ka likumprojektam būtu nepieciešams noteikt steidzamību.

L.Millere komentē, ka attiecībā uz algu jautājumu viennozīmīgi ir atbalstāms grozījums. Neskaidrības rada atšķirīgie viedokļi par sociālajām iemaksām. Piedāvātā sistēma ir saprotama. Ir sarežģīta situācija – ir skaidrs, ka norma attiecībā uz dubulto atalgojumu ir steidzami nepieciešama, tad attiecībā uz sociālajām garantijām – tas var arī tik ātri nebūt (panākt visas vienošanās). Tad komisijai ir divi varianti: 1) vai nu lūdz steidzamību ar domu, ka pēc tam attiecībā uz sociālajām garantijām sniedz grozījumus; 2) ja to ir iespējams tagad pāris nedēļu laikā nopietnāk izrunāt savstarpēji ar Eiropas Prokuratūru un Ģenerālprokuratūru, tad atkārtoti atgriezties pie šī jautājuma. Ja likumprojekts ir steidzams, to būtu nepieciešams papildināt ar to, ka likums stājas spēkā nākamajā dienā pēc izsludināšanas. Norāda, ka prokuratūrai nepieciešams vēl pievienot argumentētu pamatojumu (anotāciju), jo komisijai likuma grozījumiem jāliek klāt anotāciju, kurai jābūt gana nopietnai.

S.Rucka informē, ka ar prokuratūru ir runāts par šiem jautājumiem. LM piekrīt tam, ka viņu sociālās garantijas netiek samazinātas, veicot iemaksas no Latvijas Republikas prokuroru algas, sociālās garantijas tiek saglabātas tādas pašas, viņi tiek apdrošināti tiem pašiem veidiem. Vērš uzmanību – ja alga ir 6 tūkstoši eiro – viņi varētu kvalificēties kā solidaritātes nodokļa maksātāji, tas ir progresīvais IIN, kas skar šos jautājums. Attiecībā par izdienas pensijām varbūt vēl ir jāpapēta, jo liekas jocīgi, ka Latvijas izdienas pensijas sniegtu par Eiropas algu – stāžā to varētu skaitīt, bet pašas pensijas apmēru no šīs algas rēķināt nebūtu korekti.

J.Rancāns aicina deputātus atbalstīt šo likumprojektu tādu, kāds tas ir. Ja viņi grib lielākas sociālās garantijas, tad atlikušo summu var iemaksāt paši personīgi attiecīgajos budžetos un tad pretendēt uz lielākām sociālajām garantijām. Tas būtu taisnīgs un saprātīgs risinājums. Atbalsta J.Stukāna pieeju.

R.Bergmanis izsaka lūgumu atsūtīt komisijai informāciju, cik valstis ir šai Eiropas Prokuratūrā, cik ir valstis, kuras piemaksā, un kuras valstis kādā veidā nodrošina sociālās garantijas. Vai ir pamatojums, kādēļ citas valstis nav vēlējušās pievienoties šai ES struktūrai. Kāda ir šī summa, kas valstij būtu jāparedz budžetā, ja valsts izvēlētos maksāt pēc tās summas, ko saņem atalgojumā Eiropas deleģētais prokurors.

J.Rancāns aicina deputātus atbalstīt Ģenerālprokuratūras iesūtītā likumprojekta atzīšanu par komisijas iniciatīvu (virzīt kā komisijas likumprojektu uz nākamo sēdi), uz nākamo sēdi lūgt Ģenerālprokuratūrai sagatavot sīkāku un precīzāku informāciju (arī R.Bergmaņa jautājumus), vēl nepieciešams sagatavot anotāciju, tad nākamajā komisijas sēdē to pieprecizēt. Tāpat aicina atzīt likumprojektu par steidzamu un noteikt referentu. Vēl piebilst, ka situācija citās valstīs mums var kalpot kā palīgavots, uz kuru paskatīties, bet šis risinājums nav jāpieņem kā saistošs, mums ir sava valsts suverenitāte, mēs paši pieņemam savas politiskās izšķiršanās esošā regulējuma ietvaros.

*Komisija vienbalsīgi nolemj atbalstīt likumprojektu un lūgt noteikt tam steidzamību.*

**LĒMUMS:**

**-** atbalstīt likumprojektu “Grozījumi Prokuratūras likumā”;

**-** atbalstītlikumprojekta “Grozījumi Prokuratūras likumā” steidzamību un virzīt to izskatīšanai Saeimas sēdē;

**-** atbalstīt lūgt Saeimu izskatīt likumprojektu pirmajā lasījumā bez atkārtotas izskatīšanas komisijā;

**-** noteikt priekšlikumu iesniegšanas termiņu – 1 diena;

**-** referents – J. Rancāns.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 11.10.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore